डेन्युब नदी
डेन्युब नदी (, जर्मनेली: Donau) मध्य युरोपको एक नदी हो। यो नदी जर्मनीको कालो वनको पहाडस्थित दोनाउएसिगन बाट सुरु हुन्छ र दक्षिण-पूर्वतर्फ बग्छ। कुल २,८७२ किमी (१,७८५ माइल) लामो यो नदी पाँच मध्य र पूर्वी युरोपेली देशको राजधानी भएर बग्ने गर्दछ र अन्त्यमा युक्रेन र रोमानियामा नदीमुख बनाएर कृष्ण सागरमा मिसिन्छ। 

डेन्युब नदी जर्मनीमा उत्पत्ति हुन्छ र, अस्ट्रिया, स्लोभाकिया, हङ्गेरी, क्रोएसिया, सर्बिया, बुल्गेरिया, मोल्दोभा, युक्रेन र रोमानिया गरि दस राष्ट्र भएर बग्छ वा अन्तर्राष्ट्रिय सीमामा अवस्थित छ। धेरै राष्ट्र भएर बग्ने नदीहरूमा डेन्युब नाइल नदी पछि दोस्रो स्थानमा छ। प्राचीन कालमा यो नदी रोमन साम्राज्यको सीमा भएको कारणले समेत प्रसिद्ध छ। भोल्गापछि डेन्युब नदी युरोपको दोस्रो सबैभन्दा लामो नदी हो।

प्राचीन कालदेखि नै डेन्युब नदी युरोपमा परम्परागत व्यापार मार्गको रूपमा रहेको छ। वर्तमान समयमा यस नदीको कुल लम्बाईको २,४१५ किलोमिटर (१,५०१ माइल) यात्रा गर्न सकिन्छ। यो नदी जलविद्युत र खानेपानीको पनि महत्वपूर्ण स्रोत हो।

चित्र दीर्घा

यो पनि हेर्नुहोस्
 कृष्ण सागर
 कालो वन
 भोल्गा नदी

सन्दर्भ सामग्रीहरू

युरोपका नदीहरू
कृष्ण सागर